CELEX: 62020TN0585
Language: lt
Date: 2020-09-24 00:00:00
Title: Byla T-585/20: 2020 m. rugsėjo 24 d. pareikštas ieškinys byloje Polwax / Komisija

2020 11 23   
            
            
               LT
            
            
               Europos Sąjungos oficialusis leidinys
            
            
               C 399/40
            
         
      2020 m. rugsėjo 24 d. pareikštas ieškinys byloje Polwax / Komisija
      
      (Byla T-585/20)
      (2020/C 399/57)
      Proceso kalba: lenkų
      
         Šalys
      
      
         Ieškovė: Polwax S.A. (Jaslas, Lenkija), atstovaujama radcy prawni E. Nessmann, G. Duda ir M. Smołka
      
         Atsakovė: Europos Komisija
      
         Reikalavimai
      
      Ieškovė Bendrojo Teismo prašo:
      
                  —
               
               
                  panaikinti 2020 m. liepos 14 d. Europos Komisijos sprendimą byloje M.9014 PKN Orlen / Grupa Lotos (toliau – sprendimas),
               
            
                  —
               
               
                  priteisti iš Europos Komisijos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Grįsdama ieškinį ieškovė remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad buvo pažeisti koncentracijos vertinimo principai, numatyti Tarybos reglamento (EB) Nr. 139/2004 dėl koncentracijų tarp įmonių kontrolės (toliau – Reglamentas Nr. 139/2004) (1) 2 straipsnio 1 dalyje, nes Komisija, su išlygomis leidusi PKN Orlen perimti Grupa Lotos kontrolę, neatsižvelgė į rafinuotų ir dehidrintų parafinų, parafino vaško ir parafino pagrindu pagamintų produktų rinką ir neįvertino koncentracijos įtakos tai rinkai.
                  
                              —
                           
                           
                              Siekdama pagrįsti šį pagrindą ieškovė nurodo, kad per tyrimo procedūrą Komisijai buvo pateikti įrodymai, patvirtinantys, kad rafinuotų ir dehidrintų parafinų, parafino vaško ir parafino pagrindu pagamintų produktų rinka yra susijusi su koncentracijoje dalyvaujančių subjektų ekonomine veikla. Komisijos pranešime apie prieštaravimus ta rinka nenurodoma, o tai gali reikšti, kad Komisija, vertindama koncentracijos įtaką konkurencijai, sprendime į tą rinką neatsižvelgė.
                           
                        
            
                  2.
               
               
                  Antrasis ieškinio pagrindas grindžiamas tuo, kad buvo pažeisti koncentracijos vertinimo principai, numatyti Reglamento Nr. 139/2004 2 straipsnio 1 dalyje, nes Komisija neatsižvelgė į aplinkybę, kad PKN Orlen perėmus Grupa Lotos kontrolę tai turės įtakos rafinuotų ir dehidrintų parafinų, parafino vaško ir parafino pagrindu pagamintų produktų rinkoje veikiančių subjektų prieigai prie aprūpinimo žaliava, ir taip pat neatsižvelgė į teisines patekimo į tą rinką kliūtis, kylančias dėl koncentracijos.
                  
                              —
                           
                           
                              Siekdama pagrįsti šį pagrindą ieškovė nurodo, kad, PKN Orlen perėmus Grupa Lotos kontrolę, vieno subjekto rankose bus sutelkta visa žaliava, t. y. (sunkusis ir lengvasis) parafino šlamas, kartu su visa transporto ir logistikos infrastruktūra Lenkijos, Lietuvos ir Čekijos teritorijoje, todėl tas subjektas galės diktuoti žaliavos kainų arba tiekimo sąlygas ne tik šiuo metu toje rinkoje veikiantiems subjektams, bet ir kiekvienam ateityje į tą rinką norinčiam įeiti subjektui. Orlen Południe S.A., nuo PKN Orlen visiškai priklausoma bendrovė, minėtų veiklos sunkumų neturės.
                           
                        
            
                  3.
               
               
                  Trečiasis ieškinio pagrindas grindžiamas Reglamento Nr. 139/2004 2 straipsnio 2 ir 3 dalies pažeidimu, nes Komisija leido PKN Orlen perimti Grupa Lotos kontrolę, nors tokia kontrolė gali labai kliudyti veiksmingai konkurencijai bendrojoje rinkoje arba didelėje jos dalyje, ypač dėl to, kad buvo sukurta arba sustiprinta PKN Orlen dominuojanti padėtis.
                  
                              —
                           
                           
                              Siekdama pagrįsti šį pagrindą ieškovė nurodo, kad iki tol Grupa Lotos buvo vienintelė PKN Orlen konkurentė parafino šlamo gamybos ir platinimo rinkoje Lenkijos, Čekijos ir Lietuvos teritorijoje. Perėmusi kontrolę PKN Orlen taps monopoliste.
                           
                        
            
                  4.
               
               
                  Ketvirtasis ieškinio pagrindas grindžiamas Reglamento Nr. 139/2004 9 straipsnio 1 dalies pažeidimu, nes Komisija neatkreipė valstybės narės dėmesio į tai, kad PKN Orlen perėmus Grupa Lotos kontrolę gresia didelis konkurencijos iškraipymas rafinuotų ir dehidrintų parafinų, parafino vaško ir parafino pagrindu pagamintų produktų rinkoje, kuri Lenkijos teritorijoje turi atskiros rinkos bruožų.
                  
                              —
                           
                           
                              Šį pagrindą ieškovė nurodo subsidiariai, jeigu būtų pripažinta, kad rafinuotų ir dehidrintų parafinų, parafino vaško ir parafino pagrindu pagamintų produktų rinka yra ne Bendrijos reikšmės. Tokiu atveju ieškovė mano, kad ta rinka atitinka pripažinimo atskira rinka reikalavimus.
                           
                        
            
         (1)  OL L 24, 2004, p. 1; 2004 m. specialusis leidimas lietuvių k., 8 sk., 3 t., p. 40.